***Ομιλία***

**Προέδρου Συνδέσμου Βιομηχανιών Ελλάδος (ΣΒΕ)**

**κ. Αθανάσιου Σαββάκη**

**στην 4η Σύνοδο της Θεσσαλονίκης**

**2019 Thessaloniki Summit με παρουσία του Πρωθυπουργού**

Θεσσαλονίκη, 14 - 15 Νοεμβρίου 2019

**Εξοχότατε Κύριε Πρωθυπουργέ της Ελλάδος, κ. Κυριάκο Μητσοτάκη**

**Εξοχότατε Κύριε Πρωθυπουργέ της Βουλγαρίας κ. Μπόικο Μπορίσοφ**

**Εξοχότατε Κύριε Πρωθυπουργέ της Βόρειας Μακεδονίας, κ. Ζόραν Ζάεφ**

Αποτελεί ξεχωριστή τιμή για τον Σύνδεσμο Βιομηχανιών Ελλάδος (ΣΒΕ) η σημερινή σας παρουσία στην 4η Σύνοδο της Θεσσαλονίκης.

Τόσο ο ομιλών, όσο και τα μέλη του ΣΒΕ, δηλαδή οι μικρές και μεσαίες μεταποιητικές επιχειρήσεις με έδρα στην Ελληνική περιφέρεια, επιθυμούμε να σας ευχαριστήσουμε για την παρουσία σας και την ομιλία σας στο 4ο Thessaloniki Summit.

**Εξοχότατοι Κύριοι Πρωθυπουργοί της Ελλάδας, της Βουλγαρίας και της Βόρειας Μακεδονίας,**

Γνωρίζετε καλύτερα από εμάς τη σημασία της στρατηγικής συνεργασίας για χώρες όπως οι δικές μας. Μάλιστα, η σημασία αυτών των συνεργασιών γίνεται ακόμη μεγαλύτερη, αν λάβουμε υπόψη μας την πολυπλοκότητα των γεωπολιτικών συνθηκών στην ευρύτερη περιοχή μας. Γεωπολιτικές και γεωστρατηγικές συνθήκες που πλέον διαμορφώνονται σχεδόν καθημερινά.

Σ’ αυτό, το ΝΕΟ ΠΕΡΙΒΑΛΛΟΝ, αποτελεί αδήριτη ανάγκη η διακρατική και διαπεριφερειακή συνεργασία σε όλους τους τομείς:

* Οικονομικό
* Ενεργειακό
* Κοινωνικό, και, τελικά,
* Αναπτυξιακό.

Αυτά,

* τα μεγάλα ζητήματα,
* τα κρίσιμα για το μέλλον των χωρών μας

συζητήσαμε σήμερα και θα συζητήσουμε και αύριο στο πλαίσιο του 4ου Thessaloniki Summit.

Ήδη, οι προηγούμενες τρεις επιτυχημένες διοργανώσεις έχουν εισφέρει θετικά στην διαπεριφερειακή συνεργασία. Οι δικτυώσεις που πετύχαμε τα προηγούμενα τρία χρόνια, αποδίδουν επενδυτικά και αναπτυξιακά.

Ευελπιστούμε, ότι με χώρα αναφοράς την Ελλάδα και σημείο εκκίνησης τη Θεσσαλονίκη, μπορούμε όλοι μαζί:

* να προδιαγράψουμε
* να σχεδιάσουμε, και,
* να υλοποιήσουμε

την ανάπτυξη των Βαλκανίων και της Νοτιοανατολικής Ευρώπης.

**Κυρίες και Κύριοι,**

Ο χαρακτηρισμός της Ελλάδας ως «σημείου αναφοράς» δεν είναι τυχαίος. Πάντα αυτός ήταν ο ρόλος της.

Ας μην ξεχνάμε ότι πρώτη απ’ όλες τις χώρες της περιοχής εντάχθηκε στην Ευρωπαϊκή Ένωση. Αυτό την ανέδειξε σε παράγοντα σταθερότητας και σε παράδειγμα πρωτοπορίας.

Μετά από δέκα χρόνια πολυεπίπεδης κρίσης, η χώρα μας προσπερνά την κρίση με συγκροτημένο σχέδιο και σοβαρότητα.

Τους τελευταίους πέντε σχεδόν μήνες:

* με αξιόπιστη στρατηγική,
* με ρεαλιστικό σχέδιο, και,
* με σκληρή δουλειά,

η ελληνική κυβέρνηση και οι παραγωγικοί φορείς αγωνίζονται για ν΄ ανακτηθεί το χαμένο έδαφος:

* στο πεδίο της προσέλκυσης επενδύσεων
* στις διεθνείς συνεργασίες
* για τη δημιουργία σύγχρονου κράτους, με ευέλικτες δομές για πολίτες και επιχειρήσεις,
* στην αποκατάσταση του ονόματος της χώρας παγκοσμίως
* σε όρους ανταγωνιστικότητας, για τα διεθνώς εμπορεύσιμα Ελληνικά προϊόντα.

Και μέχρι σήμερα η χώρα μας δίνει ισχυρές ενδείξεις ότι τα καταφέρνει.

Τα καταφέρνει…

* γιατί αποφάσισε ν΄ αφήσει πίσω της το παλιό και να βαδίσει το δρόμο της ανάπτυξης

Τα καταφέρνει…

* αφού ξαναγίνεται ο αξιόπιστος συνομιλητής των εταίρων μας διεθνώς.

Τα καταφέρνει…

* διότι δέχεται τις προκλήσεις και τις αντιμετωπίζει με σοβαρότητα.

Τα καταφέρνει…

* γιατί επιλογή της είναι η συνεργασία και όχι η διεθνής απομόνωση.

Αυτές ακριβώς, τις διεθνείς συνέργειες δηλαδή, επιδιώκει το εφετινό 4ο Thessaloniki Summit.

Διεθνείς συνέργειες:

* με αναπτυξιακή προοπτική
* με ουσιαστικό περιεχόμενο, και,
* με κοινωνική διάσταση.

**Κυρίες και Κύριοι,**

Αναφερθήκαμε προηγουμένως στις νέες γεωστρατηγικές συνθήκες. Η καθημερινή ειδησεογραφία ουσιαστικά μας στέλνει το μήνυμα ότι πρέπει να δράσουμε όλοι μας σε κλίμα και περιβάλλον αστάθειας.

Σ΄ αυτό το περιβάλλον αστάθειας, είμαστε πεπεισμένοι ότι η Ελλάδα μπορεί ν΄ ανακτήσει τη θέση που της αξίζει, και να διαμορφώσει το νέο ρόλο της στα Βαλκάνια και τη Νοτιοανατολική Ευρώπη.

Άλλωστε, μέχρι σήμερα, τα πρώτα δείγματα γραφής της νέας κυβέρνησης είναι σαφώς θετικά προς αυτή την κατεύθυνση.

Ευελπιστούμε ότι θα συνεχιστούν, με πρωτοβουλίες που θ΄ αναδείξουν την Ελλάδα σε παράγοντα σταθερότητας και καταλύτη επιχειρηματικής και οικονομικής συνεργασίας.

Βεβαίως πρέπει να είμαστε ρεαλιστές. Ο ρόλος της Ελλάδας στα Βαλκάνια δεν είναι ταυτόσημος με αυτόν που είχε πριν είκοσι χρόνια. Σαφώς έχει μετεξελιχθεί.

Η επενδυτική παρουσία της Ελλάδας στις Βαλκανικές χώρες τα προηγούμενα τριάντα σχεδόν χρόνια, δημιούργησε:

* σχέσεις ειλικρίνειας,
* επωφελείς, παγιωμένες και μακροχρόνιες συνεργασίες, και,
* μόνιμες αναπτυξιακές προοπτικές.

Αυτήν ακριβώς την «παρακαταθήκη» της δεκαετίας του 1990 και το θετικό κλίμα συνεργασίας του σήμερα, πρέπει ν΄ αξιοποιήσουμε, ούτως ώστε…

* Με σχέδιο
* Με στρατηγική
* Με όραμα
* Με τόλμη
* Με νηφαλιότητα
* Με σύμπνοια

αλλά πάνω απ’ όλα…

* με ρεαλισμό,

ν΄ αντιμετωπίσει η κάθε χώρα, αλλά και όλες μαζί, τις προκλήσεις του 21ου αιώνα.

**Εξοχότατοι Κύριοι Πρωθυπουργοί,**

Ο ΣΒΕ απόψε φιλοδοξεί να προσθέσει κάτι ακόμη, στην κατεύθυνση της εμβάθυνσης των σχέσεων:

* φιλίας,
* κατανόησης, και,
* εμπιστοσύνης

μεταξύ των τριών χωρών μας.

Ο Σύνδεσμος Βιομηχανιών Ελλάδος, πάντα πρωτοπόρος, από τις αρχές της δεκαετίας του 1990, θέτει στον δημόσιο διάλογο κάθε θέμα που θα βελτιώσει, και, εν τέλει, θα εισφέρει θετικά στην περιφερειακή ανάπτυξη.

Είναι ο Κοινωνικός Εταίρος που υποστηρίζει έμπρακτα κάθε πρωτοβουλία που θα καταφέρει να λειτουργήσει προς όφελος των κοινωνιών των χωρών μας, συμβάλλοντας έτσι στην επίτευξη διατηρήσιμης ανάπτυξης.

Με τις σκέψεις αυτές,

**Εξοχότατοι Κύριοι Πρωθυπουργοί**

Επιτρέψτε μου να σας ευχαριστήσω θερμά για ακόμη μια φορά, για την παρουσία σας στο 4ο Thessaloniki Summit.

……………………………………………………………………………………………………

**Παρακαλώ πολύ τον Έλληνα Πρωθυπουργό κ. Κυριάκο Μητσοτάκη, να προσέλθει στο βήμα.**